צ'ארלס מאדן (אדמירל)

אדמירל הצי **סר צ'ארלס אדוארד מאדן, הברונט הראשון** GCB, OM, GCVO, KCMG (באנגלית: **Sir Charles Edward Madden, 1st Baronet**; 5 בספטמבר 1862 – 5 ביוני 1935) היה קצין הצי המלכותי ששירת במהלך מלחמת העולם הראשונה כראש המטה של סר ג'ון ג'ליקו ב"גרנד פליט" ("הצי הגדול") מ-1914 עד 1916 וכסגן המפקד של הצי תחת סר דייוויד ביטי מ-1916 עד 1919. הוא היה המפקד העליון של הצי האטלנטי לאחר המלחמה ושימש כלורד הים הראשון בסוף שנות ה-20. בתפקיד זה, כדי להימנע ממרוץ חימוש, הוא קיבל שוויון עם ארצות הברית על החזקת 50 סיירות על בסיס שממילא היו לו רק 48 סיירות.

## ביוגרפיה
### קריירה מוקדמת
נולד כבן השני של קפטן ג'ון ויליאם מאדן מהרגימנט הרביעי (של המלך) ואמילי מאדן (לבית באסבי), מאדן הצטרף לצי המלכותי כצוער בספינת ההדרכה אה"מ בריטניה בשנת 1875. הוא הועלה לדרגת פרח קצונה הוצב בספינת הסוללות המרכזית אה"מ אלכסנדרה, ספינת הדגל של אדמירל ג'פרי הורנבי המפקד העליון של צי הים התיכון בשנת 1877 ונפרס עימה לקונסטנטינופול במהלך המלחמה העות'מאנית-רוסית. הוא עבר לקורבטה אה"מ רובי בשייטת הודו המזרחית בשנת 1880. הוא הועלה לדרגת תת-לוטננט ב-27 באוקטובר 1881, נפרס לסואץ במהלך המלחמה האנגלו-מצרית ואוזכר בשדרים ב-1883. הוא עבר לאוניית המערכה אה"מ מינוטאור בשייטת התעלה בספטמבר 1883.

הוא הועלה לדרגת לוטננט ב-27 ביולי 1884, הועבר לספינת הכוחות אה"מ אסיסטנס בנובמבר 1884 ולאחר מכן למד בבית הספר לטורפדו אה"מ ורנון לפני שהצטרף לצוות הניהול שם ב-1885. הוא הפך לקצין טורפדו בפריגטה אה"מ ראלי על תחנת כף התקווה הטובה במרץ 1888 ולאחר מכן באוניית המערכה אה"מ רויאל סובריין, אוניית הדגל של שייטת התעלה ב-1892 לפני שהצטרף מחדש לצוות אה"מ ורנון ב-1893. הוא הועלה לדרגת קומנדר ב-30 ביוני 1896, הוצב בסיירת אה"מ טריבל בצי הים התיכון ואחר כך אונייית המערכה אה"מ סיזאר גם בצי הים התיכון לפני שחזר שוב לאה"מ ורנון ב-1899. הוא הועלה לדרגת קפטן ב-30 ביוני 1901, בפברואר 1902 מונה באה"מ רינואון, אוניית הדגל של צי הים התיכון, כקצין נוסף לתפקיד עם משחתות סירות טורפדו בים התיכון. מאפריל 1902, זה כלל את הפיקוד על אונייה מחופת שריון אה"מ אוריון, ספינת בסיס לוגיסטי במלטה עבור סירות טורפדו. בספטמבר אותה שנה הוא הוצב בסיירת המשוריינת אה"מ גוד הופ, והיה הקפטן הראשון שפיקד עליה, שכן היא הושלמה בנובמבר אותה שנה. משימתה הראשונה הייתה להעביר את ג'וזף צ'מברלין, מזכיר המדינה של המושבות, לסיור שלו בדרום אפריקה מדצמבר 1902 עד מרץ 1903. לאחר מכן היא שירתה כאוניית הדגל של האדמירל וילמוט פוקס, מפקד שייטת הסיירות בתחנת צפון אמריקה ומערב הודו, ומאדן שימש כקברניט הדגל. הוא קיבל את עיטור המסדר הוויקטוריאני המלכותי ב-11 באוגוסט 1903, והצטרף לוועדה לעיצוב ספינות, שתכננה את דרדנוט וסדרת אינווינסיבל עבור אוניות מערכה וסיירות מערכה, בדצמבר 1904 ולאחר מכן הפך לעוזר הצי של האדמירל הנרי ג'קסון, לורד הים השלישי ובקר הצי בפברואר 1905. הוא הפך לעוזר ימי של לורד הים הראשון בדצמבר 1905 והועלה לדרגת מפקד המסדר הוויקטוריאני המלכותי ב-3 באוגוסט 1907.

מאדן חזר לים כמפקד אוניית המערכה אה"מ דרדנוט ורמטכ"ל לסר פרנסיס ברידג'מן, המפקד העליון של צי הבית באוגוסט 1907. הוא הפך למזכיר הצי הפרטי של רג'ינלד מק'קנה, הלורד הראשון של האדמירליות, בדצמבר 1908, ולאחר שמונה כשליש הצי למלך ב-4 בינואר 1910, הוא מונה גם ללורד הים הרביעי בינואר 1910 והשתתף בהלווייתו של המלך אדוארד השביעי במאי 1910. הוא הועלה לדרגת אדמירל משנה ב-12 באפריל 1911, קיבל את הפיקוד על הפלגה הראשונה של צי הבית במהלך 1912, שייטת הסיירות השלישית במהלך 1913, ולאחר מכן על שייטת הסיירות השנייה במהלך 1914.

### מלחמת העולם הראשונה
[ימין|ממוזער|אוניית המערכה [אה"מ איירון דיוק (1912)|אה"מ איירון דיוק, שבה מאדן ראה פעולה כראש המטה של המפקד העליון של ה"גרנד פליט" בקרב יוטלנד]]
כאשר אדמירל סר ג'ון ג'ליקו מונה לקחת לידיו את הפיקוד על ה"גרנד פליט" בתחילת מלחמת העולם הראשונה, הוא ביקש מגיסו, מאדן, שהצטרף מחדש למועצת האדמירליות בתור לורד הים השלישי, שילווה אותו כרמטכ"ל. מאדן נשלח בהתאם להצטרף לג'ליקו בדרדנוט אה"מ איירון דיוק, אוניית הדגל של ג'ליקו, באוגוסט 1914, קודם לדרגת תת אדמירל בפועל ביוני 1915 ומונה לאביר מפקד מסדר האמבט בפרוס השנה החדשה ב-1916, לאחר שהשתתף בקרב יוטלנד במאי 1916. הוא מונה לאביר מפקד מסדר מיכאל הקדוש וג'ורג' הקדוש ב-31 במאי 1916 על שירותיו ביוטלנד ואושר בדרגת תת-אדמירל ב-9 ביוני 1916. הוא גם מונה למפקד לגיון הכבוד הצרפתי ב-15 בספטמבר 1916.
ממוזער|המדליות של סר צ'ארלס מאדן מוצגות בבית קייזר
מאדן קיבל את הפיקוד על שייטת אוניות המערכה הראשונה, כסגן מפקד ה"גרנד פליט" עם דגלו באוניית המערכה אה"מ מרלבורו בדצמבר 1916 והעביר מאוחר יותר את דגלו לאוניית המערכה אה"מ רוונג'. הוא זכה במסדר הרוסי של אנה הקדושה דרגה ראשונה (עם חרבות) ב-5 ביוני 1917, ובעיטור הסרט הגדול של מסדר השמש העולה ב-29 באוגוסט 1917 ומונה לקצין גדול של מסדר לאופולד הבלגי ב-29 בנובמבר 1918 וכן זכה בצלב המלחמה הצרפתי ב-15 בפברואר 1919 ובמסדר הסיני של נמר הפסים ב-22 בינואר 1920. הוא גם קודם לאביר הגדול של מסדר האמבט ב-1 בינואר 1919 והועלה לדרגת אדמירל מלא ב-19 בפברואר 1919.

### לאחר המלחמה
כאשר אדמירל סר דייוויד ביטי הוריד את דגלו כמפקד העליון של ה"גרנד פליט" בשנת 1919 וארגון המלחמה של הצי התפרק, מאדן מונה למפקד הצי האטלנטי החדש שהוקם והניף את דגלו באוניית המערכה אה"מ קווין אליזבת. הוא קיבל תואר ברונט ב-29 בדצמבר 1919 והתקדם לאביר הצלב הגדול של המסדר הוויקטוריאני המלכותי ב-23 ביולי 1920. מאדן מונה לתפקיד עוזר הצי הראשון והראשי של המלך ב-15 באוגוסט 1922 והועלה לדרגת אדמירל הצי ב-31 ביולי 1924. הוא כיהן כיו"ר הוועדה לתפקידים והכשרה של הנחתים המלכותיים ב-1924, ולקח חלק בוועדה בראשותו של לורד צ'למספורד ברשימת הקצינים המבצעים של הצי ב-1925. הוא מונה ללורד הים הראשון ביולי 1927, ובתפקיד זה, כדי להימנע ממירוץ חימוש, הוא קיבל שוויון עם ארצות הברית על החזקת 50 סיירות על בסיס כך שלמעשה היו לו רק 48 סיירות בכל מקרה. הוא פרש לגמלאות ביולי 1930 ומת בלונדון ב-5 ביוני 1935.

### חיים אישיים
ב-28 ביוני 1905 נשא מאדן לאישה את קונסטנס ויניפרד, בתו השלישית והצעירה של סר צ'ארלס קייזר, הברונט הראשון, ואחותה של הרוזנת ג'ליקו; והיו להם שני בנים (צ'ארלס וג'ון) וארבע בנות (קון, ג'ואן, הופ ומרי).

## קישורים חיצוניים

## הערות שוליים

קטגוריה:מעוטרי מסדר השמש העולה
קטגוריה:קצינים גדולים בלגיון הכבוד
קטגוריה:מסדר האמבט: אבירים וגבירות הצלב הגדול
קטגוריה:חברים במסדר ההצטיינות
קטגוריה:אנגלים ממוצא אירי
קטגוריה:אדמירלים בריטים במלחמת העולם הראשונה
קטגוריה:לורדי הים הראשונים וראשי מטה הצי
קטגוריה:המלחמה האנגלו-מצרית: אישים
קטגוריה:בריטים שנולדו ב-1862
קטגוריה:בריטים שנפטרו ב-1935